ประกาศกรมประมง เรื่อง กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงพาณิชย์ (ฉบับที่ 2) พ.ศ. 2558
ประกาศกรมประมง
ประกาศกรมประมง
เรื่อง
กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงพาณิชย์
(ฉบับที่ ๒)
พ.ศ. ๒๕๕๘
 

ด้วยปัจจุบันมีเรือประมงไทยที่ออกไปทำการประมงพาณิชย์ในเขตทะเลนอกน่านน้ำไทยโดยไม่ได้ผ่านการตรวจสอบในเรื่องเอกสารเกี่ยวกับทะเบียนเรือ
ใบอนุญาตใช้เรือ ใบอนุญาตให้ทำการประมงจำนวน รายชื่อและหนังสือคนประจำเรือ
หลักฐานเกี่ยวกับการจัดระบบความปลอดภัย สุขอนามัย และสวัสดิภาพในการทำงานของคนประจำเรือ
และออกไปทำการประมงโดยไม่กลับเข้าท่าเทียบเรือประมงเป็นเวลานาน
การกระทำในลักษณะดังกล่าว มีความเสี่ยงต่อการจ้างแรงงานโดยฝ่าฝืนกฎหมาย รวมถึงเสี่ยงต่อการทำการประมงโดยไม่ชอบด้วยกฎหมาย

อาศัยอำนาจตามความในมาตรา
๘๑ (๕) แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศกำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงพาณิชย์ไว้
ดังต่อไปนี้

ข้อ
๑ ให้เจ้าของหรือผู้ควบคุมเรือประมงที่มีขนาดตั้งแต่สามสิบตันกรอสขึ้นไป
ซึ่งออกไปทำการประมงพาณิชย์ในทะเลนอกน่านน้ำไทยในขณะที่ประกาศฉบับนี้มีผลใช้บังคับ
นำเรือประมงกลับเข้าท่าเทียบเรือประมงภายในสามสิบวัน
ความในวรรคหนึ่งมิให้ใช้บังคับกับเจ้าของหรือผู้ควบคุมเรือประมงที่มีขนาดตั้งแต่สามสิบตันกรอสขึ้นไป
ซึ่งออกไปทำการประมงพาณิชย์ในทะเลนอกน่านน้ำไทยก่อนวันที่ประกาศฉบับนี้มีผลใช้บังคับที่ได้แจ้งการออกจากท่าเทียบเรือประมงต่อศูนย์ควบคุมการแจ้งเรือเข้าออกไว้ไม่เกินระยะเวลาสามร้อยหกสิบห้าวันนับแต่วันแจ้ง

ข้อ
๒ ในการนำเรือประมงกลับเข้าท่าเทียบเรือประมงตามข้อ
๑ ให้เจ้าของหรือผู้ควบคุมเรือประมงแจ้งศูนย์ควบคุมการแจ้งเรือเข้าออก
โดยปฏิบัติตามหลักเกณฑ์และวิธีการที่กำหนดไว้ในประกาศกรมประมง เรื่อง
กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์
พ.ศ. ๒๕๕๘

ข้อ
๓[๑] ประกาศนี้ให้มีผลใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๕
ธันวาคม พ.ศ. ๒๕๕๘
วิมล จันทรโรทัย
อธิบดีกรมประมง







ปุณิกา/ปริยานุช/จัดทำ
๗ มกราคม ๒๕๕๙






























[๑] ราชกิจจานุเบกษา
เล่ม ๑๓๒/ตอนพิเศษ ๓๔๗ ง/หน้า ๑๘/๒๙ ธันวาคม ๒๕๕๘